open-index/open-wikipedia-markdown huggingface dataset:
Karate Kallie

**Karate Kallie** is 'n Afrikaanse rolprent wat op 18 September 2009 in teaters begin draai het. Die regisseur en draaiboekskrywer is Wimpie van der Merwe. Die rolprent is gebaseer op 'n kortfilm met die selfde naam wat tydens die InniBos-filmfees gewen het, en 'n gesamentlike eerste plek by die Apollo-filmfees in 2007 behaal het.

## Genre 
Die rolprent is 'n romantiese komedie.

## Hoofrolspelers 
* Wynand van Vollenstee as Kallie Haasbroek 
* Mike Smuts as Mike Haasbroek
* Leani Lerm as Annetjie Kotzé
* Petrus Harmse as Fritz Kotzé

## Ondersteunende akteurs 
* Marga van Rooy
* Ben Kruger as Meneer Lessing
* Henriëtta Gryffenberg
* Richard van der Westhuizen
* Marhette van Huyssteen
* Soon Pretorius
* Carmilla Mosavel
* Solomon Cupido

## Storielyn 
Die storie gaan oor 'n oorgewig 17-jarige seun wat sukkel om in sy nuwe skool aan te pas. Boonop raak hy op die skool se grootste boelie se suster verlief. Karate Kallie is 'n grapperige rolprent vir die hele gesin.

## Sien ook 
* Lys van Afrikaanse rolprente

## Verwysings 
## Eksterne skakels 
*
Wimpie van der Merwe

**Wimpie van der Merwe** is 'n Suid-Afrikaanse skrywer en regisseur. Hy het bekendheid verwerf my die rolprent Karate Kallie wat in 2009 vrygestel is. Van der Merwe het sy B-Tech graad in 2006 in Draaiboekskryf en Regie by TUT met lof verwerf.

## Verwysings
Waver

**Waver** (Frans: *Wavre*, Wallonies: *Wåve*) is 'n Belgiese stad en munisipaliteit in die Walloniese provinsie Waals-Brabant, aan die grens met die provinsie Vlaams-Brabant. Die munisipale gebied het sowat 33&nbsp;000 inwoners (2011) en 'n oppervlakte van 42 km². Waver is die hoofstad van die provinsie.

Waver het 'n attraksiepark, Walibi Belgium.

## Eksterne skakels 
*  Die amptelike webwerf van die munisipaliteit
Insane Clown Posse

**Insane Clown Posse** is 'n Amerikaanse hip-hop-groep vanaf Detroit, Michigan. Die groep bestaan uit twee lede: Joseph Bruce en Joseph Utsler wat onderskeidelik as *Violent J* en *Shaggy 2 Dope* bekend staan. Hulle musiekstyl is 'n tipe "hardcore" hip-hop, wat ook as horrorcore bekend staan.

## Diskografie 
## Eksterne skakels 
* Insane Clown Posse se amptelike webtuiste
Dili

**Dili** (Portugees: *Díli*) is die hoofstad, ekonomiese sentrum, belangrikste hawestad en grootste nedersetting in die eilandnasie van Oos-Timor. Die stad is aan die noordkus van die eiland Timor, die grootste en mees oostelike van die Klein-Soenda-eilande, geleë. Die stad het 'n bevolking van 193&nbsp;563 in 2010 gehad.

## Geskiedenis 
Dili is omstreeks 1520 deur die Portugese gestig. In 1596 word Dili die hoofstad van Portugees Timor.
Dili is tydens die Tweede Wêreldoorlog deur Japan beset. Na die Tweede Wêreldoorlog het Oos-Timor hom op 28 November 1975 onafhanklik van Portugal verklaar. Hierdie onafhanklikheid het nie lank geduur nie, want nege dae later, op 7 Desember, het Indonesiese troepe Dili binnegeval. Indonesië het Oos-Timor op 17 Julie 1976 geannekseer. Oos-Timor het die provinsie van Timor Timur geword (algemeen bekend as Timtim) met Dili as hoofstad.

'n Deel van die bevolking van Oos-Timor het tussen 1975 en 1999 aanhou veg vir onafhanklikheid en op 12 November 1991 skiet Indonesiese soldate op betogers en dood meer as 250. Dit het wêreldnuus geword nadat Max Stahl opnames gemaak het. Hierdie opnames is aan 'n Nederlandse joernalis, Saskia Kouwenberg, gegee en is na Australië gesmokkel omdat die rolprentpersoneel op bevel van Indonesiese owerhede volledig deur die Australiese owerhede geïnspekteer is. In 1999 het Oos-Timor onder toesig van die Verenigde Nasies gekom. Uiteindelik, op 20 Mei 2002, word Dili die hoofstad van die onafhanklike staat Oos-Timor.

In 2006 was daar weer onluste as gevolg van meningsverskille in die Oos-Timorese weermag tussen soldate uit die weste en soldate uit die ooste van die land. In Maart is 581 westerse soldate uit die weermag ontslaan, gevolg deur 'n protesoptog op 24 April wat eindig op 'n aanval deur die voormalige soldate op 'n mark van inwoners uit die ooste van die land. Die onluste het 5 dae geduur, op 28 April het die weermag die voormalige westerse soldate aangeval en vuur op die skare geopen. Meer as 100 geboue is deur die weermag vernietig en 21 000 mense het die stad Dili gevlug. Nadat die vrede in die loop van 2006 teruggekeer het, het die VN tot 2012 in die land gebly.

## Susterstede 
*  Canberra (Australië), sedert 2004
*  Coimbra (Portugal)
*  Darwin (Australië)
*  Sydney (Australië)
*  Lissabon(Portugal)
*   Praia(Kaap Verde)
*  Margão (Indië)
*  Ambon (Indonesië)
*  Macau (China)
*  Okinawa (Japan)
*  Barcelona (Spanië)
*  Manila (Filippyne)

## Eksterne skakels
Arnold Vosloo

**Arnold Vosloo** (16 Junie 1962, Pretoria – ) is 'n Suid-Afrikaanse rolprent- en toneelakteur. Hy is bekend vir die titelrol wat hy vertolk het in die 1999-film *The Mummy* en die vervolg in 2001, *The Mummy Returns*.

## Filmografie 
## Verwysings
Apia

**Apia** (Samoaans: Ah-Pi-R) is die hoofstad en grootste stad van Samoa, 'n eilandstaat in die Stille Oseaan en Oseanië. Die stad is aan die noordkus van Upolu, die land se tweede grootste eiland, geleë. Dit het 'n bevolking van 36&nbsp;735 in 2011 gehad en beslaan 'n oppervlakte van 123,81&nbsp;km².

Apia is in die 1850's gestig en het vanaf 1900 tot 1919 as hoofstad van die Duitse kolonie Duits-Samoa gedien. Sedert 1962 is dit die hoofstad van die onafhanklike Samoa.

## Sport 
Die Samoaanse nasionale rugbyspan speel sy tuiswedstryde op Apiapark. In die stad is ook Rugby Samoa se hoofkantoor geleë.

## Eksterne skakels 
*  
*
Funafuti

**Funafuti** is die hoofstad en grootste nedersetting in die eilandnasie van Tuvalu. Die stad het 'n bevolking van 6&nbsp;194 in 2012 gehad en 'n oppervlakte van 2,4 km². Dit is die grootste atol van Tuvalu en beheer meer as die helfte van dié land se bevolking.
Honiara

**Honiara** is die hoofstad en grootste nedersetting in die Salomonseilande en het 'n bevolking van 54&nbsp;600 in 2003 gehad en 'n oppervlakte van 22 km².
Majuro

**Majuro** is die hoofstad en grootste stad van die Marshalleilande, 'n eilandnasie in die Stille Oseaan en Oseanië. Dit het 'n bevolking van 25&nbsp;400 in 2004 gehad en 'n oppervlakte van 9,71&nbsp;km².

## Eksterne skakels
Ngerulmud

**Ngerulmud** (Japannees: ンゲルルムッド) dien sedert 7 Oktober 2006 as die hoofstad van Palau, 'n eilandstaat in die Stille Oseaan en Oseanië, toe dit Koror vervang het. Dit is aan die ooskus van Babeldaob, Palau se grootste eiland, geleë. Ngerulmud is sowat 20&nbsp;km noordoos van Koror en 2&nbsp;km noordwes van Melekeok geleë. Met minder as 300 inwoners is Ngerulmud die mins bevolkte hoofstad van 'n soewereine staat, nog voor die Vatikaanstad.

duimnael|links|Ligging van Ngerulmud in die deelstaat Melekeok
Ngerulmud is in 2006 as nuwe hoofstad van Palau gestig en het die voorlopige hoofstad Koror vervang. Volgens Palau se grondwet uit 1979 moes die regering binne tien jaar 'n amptelike hoofstad op die hoofeiland Babeldaob benoem. Vervolgens is die Kapitolkompleks na aanleiding van die Amerikaanse eweknie in Washington, D.C. deur die op Hawaii-gebaseerde maatskappy Architects Hawaii Ltd. (AHL) opgerig. Hulle het ook Palikir, die hoofstad van die Gefedereerde State van Mikronesië beplan.

Na die skuiwing was die presiese ligging van Palau se hoofstad onseker. Toe Ngerulmud in 2006 nog nie bestaan het nie, het baie bronne die naaste nedersetting en naam van die deelstaat, Melekeok, as hoofstad aangegee. Die Duitse *Auswärtige Amt* (Buitelandse Kantoor) het in sy inskrywing oor Palau in 2015/16 die hoofstad van Melekeok na Ngerulmud verander. Die Verenigde Nasies se webwerf beskou die deelstaat Melekeok as hoofstad, terwyl Palau se regeringswebwerf nog steeds Koror as hoofstad van Palau beskou. Die Amerikaanse Central Intelligence Agency gee Ngerulmud as Palau se hoofstad.

## Verwysings 
## Eksterne skakels
Boetie gaan border toe!

***Boetie gaan border toe!*** is 'n baanbrekende Afrikaanse rolprent wat in 1984 vrygestel is. Dit is 'n vollengte fliek met ’n destyds byderwetse styl oor 'n jong man (gespeel deur Arnold Vosloo) wat weermag toe gaan en daar volwasse word. Die Suid-Afrikaanse Weermag het met die produksie van die fliek gehelp. Die film is al as gesofistikeerde regeringspropaganda beskryf, en word ook as oorlogsromantisering gekritiseer. Die regie is deur Regardt van den Bergh behartig.

## Genre 
Die rolprent is 'n komedie.

## Rolspelers 
* Arnold Vosloo as Boetie van Tonder (sy eerste rolprent)
* Eric Nobbs as Korporaal Botes
* Frank Dankert as Dampies Ball
* Kelsey Middleton as Jenny Ball
* Janie du Plessis as Elize
* Kerneels Coertzen as Davel
* Pagel Kruger as Mnr. Moerdijk
* William Abdul as James
* Frank Opperman as De Kock
* Blake Toerien as Piet Slabbert
* Christo Loots as Sunshine
* Neels Engelbrecht as Gattie
* Rudi De Jager as Meyer
* Bobbette Fouche as Mev. Moerdijk
* Graham Clarke as Dokter
* Gys de Villiers as Korporaal Smit
* Jacques Loots as Politikus
* Jana Cilliers as Dosent
* Gretha Brazelle as Charmaine

## Storielyn 
Boetie probeer om sy diensplig vry te spring, maar word deur sy pa omgekoop. Alhoewel hy aanvanklik weerstand teen militêre dissipline bied, gaan hy oor tot kameraadskap met sy mede-soldate deur die intense basiese opleiding en hulle daaropvolgende aksie in die grensoorlog by Angola.

## Sien ook 
* Lys van Afrikaanse rolprente

## Verwysings 
## Eksterne skakels 
*
Palikir

**Palikir** is sedert 1990 die hoofstad van die eilandnasie Gefedereerde State van Mikronesië toe dit Kolonia vervang het. Die stad het 'n bevolking van 7&nbsp;000 in 2009 gehad. Dit is in die noorde van die eiland Pohnpei in die gelyknamige deelstaat geleë.
Toorwater

**Toorwater** is 'n boerderystreek noord van Uniondale aan die voet van die Swartberge.

## Ligging 
Die oostelike punt van die Swartbergreeks en 'n klein bergreeks bekend as die Slypsteenberge vorm 'n  diep en nou kloof bekend as Toorwaterpoort waardeur die Trakarivier vanuit die Groot Karoo die Klein Karoo binnekom en net suid van die kloof by die Olifantsrivier aansluit.  Die wande van die kloof het 'n rooierige kleur weens die aanwesigheid van ysteroksied.  Hier vorm die berge die grens tussen die Oos- en die Wes-Kaap.

## Toegangsroete 
Die R339 vanaf Uniondale noordwaarts sluit by die R341 aan. Effens oos vanaf hierdie aansluiting draai 'n grondpad noordwaarts uit wat 'n mens na ongeveer 6 km op Toorwater bring. Lang driwwe deur die Olifants- en Trakariviere maak die pad soms in die reënseisoen vir gewone passasiersvoertuie onbegaanbaar. Geen pad loop deur die poort nie. Onder stappers is dit 'n bekende roete. Die afdelingsraad van Oudtshoorn het in 1868-1869 'n pad deur die poort gebou, maar dit het reeds in November 1869 weggespoel en is nooit herbou nie.

## Spoorweg 
Die hoofspoorlyn van die Suid-Kaap na die binneland en Gqeberha via Klipplaat loop deur hierdie poort.  Aan die suidekant van die poort is die spoorweghalte Toorwater. Aan die Groot-Karoo-kant is die halte Vondeling. Die stasiegebou verkeer  in 'n vervalle toestand. Hierdie spoorlyn is op 1 Maart 1904 geopen. Tydens die Tweede Vryheidsoorlog was daar 'n fort in die Toorwaterpoort.

## Kerk 
Drie kilometer na die Toorwater-halte is die Rooms-Katolieke kerk Onbevlekte Hart van Maria, Marienhof, Warmbad. Die  inwyding van die kerk is op 8 Desember 1959 deur die biskop van Oudtshoorn, Bruno Augustinus Hippel, waargeneem. James F. Coughlin van Kanada was die weldoener wat die bou van die kerk moontlik gemaak het. Die aangrensende klooster is later jare opgehef. Vader Leon Mostert van Oudtshoorn is die priester in beheer en bedien die mis hier twee maal per maand. Koster Emma James woon op die kerkterrein.

## Warmbron 
'n Halwe kilometer van bogenoemde kerk en omliggende drie huise is die warmbron bekend as Toorwater. Hierdie bron was voorheen onder beheer van die destydse afdelingsraad van Uniondale en toeganklik vir die publiek. Tans is dit in privaat besit. Die water is besonder helder en het 'n temperatuur van  ongeveer 40 grade Celsius. Rotse in die kloof waaruit die water vloei, het 'n opvallende bruin kleur. Hierdie bron het sy naam aan die streek verleen. Op 5 November 1777 het Robert Jacob Gordon die bron besoek.

## Rolprent hier geskiet 
Groot dele van die rolprent Paljas is op die spoorweghalte Toorwater geskiet.

## Lees ook
*Warmwaterbronne van Suid-Afrika

## Bronne 
*Cullinan, Patrick: Robert Jacob Gordon 1743-1795. The man and his travels at the Cape. Kaapstad: Struik Winchester, 1992. 
*Inligtingsbord by die Rooms-Katolieke Kerk te Toorwater
**Standard Encyclopaedia of Southern Africa*, vol 10. Kaapstad: Nasou, 1974.
Ethan Allen

**Ethan Allen** (* 21 Januarie 1738 - † 12 Februarie 1789) was 'n Amerikaanse boer, sakeman, grondspekulant, filosoof en skrywer wat gedurende die Amerikaanse Rewolusionêre Oorlog as patriot, oorlogsheld en politikus bekendheid verwerf het - onder meer as een van die stigters van die deelstaat Vermont en met die inneming van Fort Ticonderoga in die vroeë fase van die rewolusionêre oorlog.

As 'n boorling van landelike Connecticut het Allen in die grensland grootgeword, tog was sy opvoeding ook op enkele filosofiese skole gefokus. In die laat 1760's het sy sakebelange tot die sogenaamde *New Hampshire Grants* gestrek waar hy grond gekoop het. Sodoende het hy ook by die regtelike dispuut oor dié gebied betrokke geraak. Nadat die saak 'n aantal terugslae gekry het, is die *Green Mountain Boys* in die lewe geroep - 'n gewapende groep wat onder die bevel van Allen talle setlaars uit New York van hulle plase in die *Grants* verwilder het.

Met die uitbreek van die Amerikaanse Rewolusionêre Oorlog het Allen en die *Boys* die kans gegryp en in Mei 1775 Fort Ticonderoga ingeneem. In September van dieselfde jaar was Allen die bevelvoerder van 'n gewapende mag wat op Montreal gemarsjeer. Die aanval het egter misluk, en Allen is deur die Britse owerheid in hegtenis geneem. Aanvanklik is hy op skepe van die Koninklike Britse Vloot aangehou, later in New York Stad onder parool geplaas en uiteindelik in 1778 tydens 'n uitruil van gevangenes vrygelaat.

Allen het vervolgens na die *Grants* teruggekeer wat reeds in 1777 hul onafhanklikheid verklaar het en hier sy politieke aktiwiteite hervat. Allen het alle pogings van New York se kant om die gebied te oorheers die hoof gebied en daarnaas ook Vermont se leierskap gesteun wat die Kongres om amptelike erkenning van die staat versoek het. Hy was ook betrokke by omstrede onderhandelinge met die Britte waarin Vermont se moontlike status as afsonderlike Britse provinsie bespreek is.

Allen het sy politieke en militêre prestasies gedurende die rewolusionêre oorlog later in 'n reeks boeke neergeskryf wat in die 19de eeu by die Amerikaanse leserspubliek baie gewild geraak het, asook filosofiese werke en dokumente wat die politieke gebeure rondom Vermont se staatwording behandel het. Op sakegebied het Allen as boer gepresteer, een van Connecticut se vroegste ysteraanlegte gestig en by landspekulasie in Vermont betrokke geraak. Op grond wat oorspronklik deur Allen en sy broers gekoop is, het later Burlington - tans die grootste nedersetting in Vermont - ontstaan. Allen was twee keer getroud, en agt kinders het uit die huwelike voortgespruit.

## Trivia
Die Ethan Allen-klas duikbote is na hom vernoem.
Agri Wiki

**Agri Wiki** is 'n wiki-tipe webwerf wat geskep is om inligting aangaande landbou in Suid-Afrika te versamel. Die webwerf is geskoei op Wikipedia-beginsel, waar enige iemand inligting kan bysit, verander en opdateer. Al die inligting op die webwerf is vir al die besoekers beskikbaar. Dit is op 1 Julie 2008 geloods.

## Fokusareas 
Agri Wiki se hoof fokusareas is:
* Boeke
* Lewendehawe
* Nuus
* Statistiek
* Tegnologie
* Toerusting
* Water en besproeiing
* Weer
* Wette
* Weiding
* Wild
* Wol en sybokhaar

## Eksterne skakels 
* Agri Wiki se amptelike webtuiste
N5 (Suid-Afrika)

Die **N5** is een van die nasionale paaie in Suid-Afrika. Die pad verbind Winburg met Harrismith. Die hele pad is in die Vrystaat geleë. Die N5 begin net noord van Winburg waar dit afdraai vanaf die N1 in ’n ooswaartse rigting. Die pad rol oor die Oos-Vrystaatse heuwels vir 64&nbsp;km alvorens die dorp Senekal bereik word. Vanaf Senekal loop die pad verder vir 27&nbsp;km tot by Paul Roux, ’n klein dorpie. Net buite Paul Roux gaan die pad oor die Sandrivier wat net ’n klein entjie suid hiervandaan ontspring. Van Paul Roux na Bethlehem is ’n afstand van 36&nbsp;km.

Bethlehem is ’n groot dorp in die Oos-Vrystaat. Van Bethlehem na Kestell kronkel die N5 vir 46&nbsp;km. Die Golden Gate Hoogland Nasionale Park is net suid van Kestell. Die N5 loop vir nog 45&nbsp;km na Harrismith en in die proses word die Wilgerivier gekruis. Die Sterkfonteindam is net suid van Harrismith. In Harrismith sluit die N5 by die N3 aan. 

## Sien ook 
* Nasionale paaie in Suid-Afrika

## Verwysings 
## Eksterne skakels 
* Suid-Afrikaanse Nasionale Padagentskap
* Shell Inligtingsblad
N6 (Suid-Afrika)

Die **N6** is een van die nasionale paaie in Suid-Afrika. Die pad verbind Oos-Londen met Bloemfontein. 

## Oos-Kaap 
[duimnael|links|Die N6 by [Cathcart.]]
Die N6 begin in Oos-Londen, Oos-Kaap, waar dit vanaf die N2 nasionale pad aftak. Die pad kronkel en klim vanaf die kus die binneland in vir 55&nbsp;km waar die hoofspoorlyn na Bloemfontein gekruis word by ’n plekkie met die naam Amabele. Die pad bereik Stutterheim 21&nbsp;km later. Van Stutterheim is dit 48&nbsp;km na Cathcart, ’n klein dorpie. Op die tog word die spoorlyn weer twee keer gekruis. Vanaf Cathcart na Queenstown is 61&nbsp;km, die eerste werklike groot dorp op die N6. Die pad hou dan noord na Aliwal-Noord wat 163&nbsp;km verder is. In die proses word daar oor die Penhoekpas gery wat die Stormberg kruis. Daar word ook deur Jamestown, ’n klein dorpie 54&nbsp;km suid van Aliwal-Noord af, gery. Aliwal-Noord is aan die suidelike oewer van die Oranjerivier.

## Vrystaat 
[duimnael|links|Generaal-Hertzog-brug oor die [Oranjerivier by Aliwal-Noord.]]
Nadat die Oranjerivier gekruis is, feitlik in Aliwal-Noord, is dit 34&nbsp;km na Rouxville in die Vrystaat. Die N6 hou nou noordoos, kruis die Caledonrivier, ’n groot sytak van die Oranjerivier en bereik Smithfield na 35&nbsp;km. Van Smithfield af is die pad plat en reguit vir 70&nbsp;km na Reddersburg. Die N1 nasionale pad het vroeër jare deur Reddersburg gegaan. Net noord van Reddersburg kruis die N6 die Rietrivier, hou feitlik noord vir 60&nbsp;km en bereik Bloemfontein waar dit eindig in Kerkstraat.
## Verwysings 
## Sien ook 
* Nasionale paaie in Suid-Afrika

## Eksterne skakels 
* National Roads Agency SA
* Shell Info Site
N7 (Suid-Afrika)

[duimnael|Die N7 noord van [Vanrhynsdorp, Wes-Kaap.]]
[duimnael|Die N7 naby [Springbok, Namakwaland.]]

Die **N7** is een van die nasionale paaie in Suid-Afrika. Die pad verbind Kaapstad in die Wes-Kaap met Vioolsdrif, Noord-Kaap. 

## Wes-Kaap 
Die N7 begin in Kaapstad deur noord van die N1 af te draai en hou dan reguit noord vir 53&nbsp;km voor die dorp Malmesbury bereik word. Halfpad soontoe gaan die reisiger die Swartland binne wat bekend is vir sy koringlande. Die N7 hou steeds noord en 40&nbsp;km later gaan die pad verby Moorreesburg. Nog 26&nbsp;km verder steek die N7 die Bergrivier oor en loop dan verby Piketberg, 45&nbsp;km later gaan die pad oor die Piekenierskloofpas en verby Citrusdal. 

Die reisiger het nou die Swartland verlaat en gaan die Olifantsriviervallei en Sederbergareas binne met die Sederberg aan die regterkant sigbaar. Die pad hou nou noordoos en die Olifantsrivier bly aan die reisiger se regterkant. Na 53&nbsp;km word daar eers verby die Clanwilliamdam en dan die dorp Clanwilliam gery. 

Die pad hou vir 38 km steeds langs die Olifantsrivier en swaai dan skielik noordwes, kruis die rivier, gaan tussen Klawer en die Gifberg deur en hou noordwes tot by Vanrhynsdorp. Nou het die reisiger Namakwaland binnegegaan.

## Namakwaland 
Namakwaland is bekend vir sy blommeprag gedurende die lente. Van Vanrhynsdorp draai die N7 geleidelik noordoos, gaan oor die Sishen-Saldanha Spoorlyn en 70&nbsp;km vanaf Vanrhynsdorp word die klein plekkie Nuwerus teëgekom. Die area tussen Vanrhynsdorp en Nuwerus word die Knersvlakte genoem. Sewentien kilometer later word verby Bitterfontein gery en 61&nbsp;km later word Garies bereik. Ongeveer 30&nbsp;km voor Garies het die reisiger die Noord-Kaap binnegegaan. 

Van Garies na Kamieskroon is 46&nbsp;km en nog 68&nbsp;km verder is Springbok nadat die N7 eers oor Burke se pas gegaan het. Springbok staan bekend as die ‘hoofstad van Namakwaland’. Daar is kopermynbedrywighede in die omgewing. Nababeep is net ‘n entjie verder vanaf Springbok (weg van die N7) en het die grootste kopermyne. Die N14 nasionale pad begin ook hier by Springbok. Vanaf Springbok is dit net 7&nbsp;km na Okiep, nog ’n myndorp en 42&nbsp;km verder noord kom die reisiger die dorpie Steinkopf teë. Daar moet nog 67&nbsp;km gereis word voordat die grenspos en dorpie Vioolsdrif bereik word by die Oranjerivier. Hier hou die N7 op en verder aan die Namibiëkant word die pad die B1 genoem.

## Sien ook 
* Nasionale paaie in Suid-Afrika

## Verwysings 
## Eksterne skakels 
* Suid-Afrikaanse Nasionale Padagentskap
* Shell Inligtingsblad
N3 (Suid-Afrika)

[duimnael|Die N3 deur die [KwaZulu-Natal Middeland.]]
[duimnael|Van Reenenspas op die N3, op pad na [Johannesburg.]]
[duimnael|Die N3 kruis die N2 by [Durban.]]

Die **N3** is een van die nasionale paaie in Suid-Afrika. Die pad verbind Durban, KwaZulu-Natal met Johannesburg, Gauteng, via die Vrystaat. Die hele pad van Durban na Johannesburg is ’n snelweg van 4 bane (of meer) waar net by die tolhekke en vulstasies stilgehou mag word. 

## KwaZulu-Natal 
Die N3 begin in Durban se middestad waar Monty Naickerweg die N3 word. Die pad hou dan wes en kruis die N2 nasionale pad by die EB Cloete-wissellaar. Hiervandaan gaan die pad verby Pinetown, dan deur die Mariannhill-tolhek, verby Camperdown na Pietermaritzburg. Die Comrades-maratonroete kruis die snelweg ’n paar keer. Die snelweg gaan tussen Howick en die Midmardam deur, deur die Mooirivier-tolhek en hou aan tot by die Estcourtafrit. Net hierna is die Wagendriftdam te sien aan die linkerkant. Die snelweg hou noordwes, kruis die Tugelarivier, gaan deur die Tugela-tolhek en verby die een punt van die N11 nasionale pad wat ook die afrit na Ladysmith is. Na ’n verdere 20&nbsp;km word die Drakensberg bestyg via die Van Reenenspas en word deur die dorpie Van Reenen gery. Nou word die Vrystaat binnegegaan.

## Vrystaat 
Na 11&nbsp;km word by Swinburne verby gery en die Wilgerivier word in die proses oorgesteek. Twintig kilometer verder gaan die N3 deur Harrismith waar die N5 afdraai. Na ’n verdere 51&nbsp;km gaan die pad verby Warden, deur die Wilge-tolhek en dan reguit noordwes tot by Villiers. Hier word die Vaalrivier gekruis en sowat 20&nbsp;km verder word daar verby die Grootvleikragstasie (aan die regterkant) gery. Na ’n verdere 20&nbsp;km word Gauteng binne gegaan.

## Gauteng 
Twintig kilometer later gaan die N3 eers deur die De Hoek-tolhek, verby Heidelberg en hou vir nog 40&nbsp;km noordwes aan tot by Alberton. Hier kruis die N3 die N17 nasionale pad en net daarna sluit die N12 by die N3 aan. Die N3 hou noord, gaan deur die Geldenhuyswisselaar, deur die Gillooly’s-wissellaar tot by die Sandton/Buccleuch-wissellaar waar dit by die N1 aansluit en ook hier eindig.

## Tolhekke 
Daar is vyf tolhekke op die hele N3-roete. Die toltariewe word elke jaar hersien. Vanaf 1 Maart 2020 in die rigting Durban na Johannesburg is die tolfooi vir Klas 1-voertuie (ligte motors) en Klas 4-voertuie (vragwaens met 5 of meer asse)
* Mariannhill Plaza – R12,50 / R43,00
* Mooirivier Plaza – R53,00 / R247,00
* Tugela Plaza – R76,00 / R273,00
* Wilge Plaza – R71,00 / R231,00 (by Villiers)
* De Hoek Plaza – R51,00 / R175,00 (by Heidelberg)

Totale tolkoste vir ’n motor is dus R263,50 en vir ’n swaar vragmotor R969,00 (vir een rigting).

## Sien ook 
* Nasionale paaie in Suid-Afrika

## Verwysings 
## Eksterne skakels 
* Suid-Afrikaanse Nasionale Padagentskap
* Shell Inligtingsblad
N8 (Suid-Afrika)

Die **N8** is een van die nasionale paaie in Suid-Afrika. Die pad verbind Groblershoop, Noord-Kaap met Maserubrug in die Vrystaat. 

## Vrystaat 
Die N8 begin by die doeanepos, Maserubrug, op die grens tussen Suid-Afrika en Lesotho. Aan die Lesothokant van die grens is die hoofstad van Lesotho, Maseru. Die Caledonrivier skei die twee lande. Na 12&nbsp;km moet links gedraai word by ’n T-aansluiting, waarvandaan die N8 wes hou Bloemfontein se kant toe. Ladybrand is net noord van die T-aansluiting. Na 45&nbsp;km word daar by die Tweespruit afdraai verby gery, 20&nbsp;km verder is Thaba Nchu. Na nog 59&nbsp;km is die reisiger in Bloemfontein. Ongeveer halfpad tussen Thaba Nchu en Bloemfontein word die Modderrivier gekruis. In Bloemfontein gaan die N8 eers verby die N6 nasionale pad se beginpunt en kruis dan die N1 nasionale pad. Die N8 hou steeds wes en 81&nbsp;km verder word verby die afdraai van die R48 hoofpad na Koffiefontein gery. Die pad swaai noordwes vir 82&nbsp;km en loop dan verby die Paardebergslagveld waar die Modderrivier weer gekruis word, gaan die Noord-Kaap binne en bereik Kimberley.

## Noord-Kaap 
In Kimberley kruis die N8 die N12 nasionale pad, hou steeds wes en na 68&nbsp;km gaan die pad deur Schmidtsdrif en kruis die Vaalrivier op pad na die dorpie Campbell wat 30&nbsp;km verder is. Na nog 46&nbsp;km &ndash; die pad bly reguit wes word Griekwastad bereik. Na ’n verdere 82&nbsp;km word die nedersetting Volop bereik. Die N8 hou aan en ongeveer 32&nbsp;km verder stuit die Oranjerivier die N8 en die pad swaai noordwes al langs die oewer van die rivier langs. Die nedersetting Boegoeberg is aan die oorkant van die rivier. Na ongeveer 10&nbsp;km kruis die N8 die Oranjerivier en eindig in die dorpie Groblershoop, waar die pad nou by die N10 nasionale pad aansluit.

## Sien ook 
* Nasionale paaie in Suid-Afrika

## Verwysings 
## Eksterne skakels 
* Suid-Afrikaanse Nasionale Padagentskap
* Shell Inligtingsblad
N10 (Suid-Afrika)

duimnael|Die N10 in die Noord-Kaap.
[duimnael|[Prieska soos vanaf die N10 gesien.]]

Die **N10** is een van die nasionale paaie in Suid-Afrika. Die pad verbind Port Elizabeth met die grenspos Nakop. 

## Oos-Kaap 
Die N10 begin waar dit noordwaarts afdraai vanaf die N2 ongeveer 50&nbsp;km oos vanaf Port Elizabeth. Die pad hou noord en gaan deur Paterson. Hier kruis dit die hoofspoorlyn tussen Johannesburg en Port Elizabeth. Ongeveer 16&nbsp;km na Paterson gaan dit oor die Olifantskoppas. Die N10 kruis dan die Klein-Visrivier voor Cookhouse bereik word. Na Cookhouse kronkel die pad oor die Oos-Londen spoorlyn en gaan dan oor Daggaboersnek. Die N10 bly dan parallel met die Groot-Visrivier, kruis dan die rivier drie keer voor Cradock bereik word. Vanaf Cradock loop die N10 noordwes, is redelik plat en reguit voor dit met die N9 aansluit net voor Middelburg en verby die dorp gaan. Agtien kilometers na Middelburg skei die paaie; die N9 hou noordwaarts en die N10 gaan noordwes en verlaat die Oos-Kaap vir die Noord-Kaap.

## Noord-Kaap 
Die pad vanaf die Noord-Kaap grens is plat en reguit tot by Hanover waar dit die N1 kruis. Van Hanover na De Aar is die N10 steeds plat en reguit in ’n noordwes rigting. By De Aar word die spoorlyn tussen Kaapstad en Johannesburg gekruis. Vanaf De Aar is die pad lank en reguit na Britstown waar die N12 nasionale pad in ’n verspringende kruising gekruis word. Vanaf Britstown hou die N10 noordwes en bly vir die volgende 130&nbsp;km tussen die spoorlyn en Doringberge tot by Prieska. Prieska is geleë op die suidelike oewer van die Oranjerivier.

## Benede-Oranjeriviervallei 
Die Benede-Oranjeriviervallei begin by Prieska. Vanaf Prieska is die N10 weereens lank en reguit vir 73&nbsp;km tot by ’n klein dorpie Marydale. Dan swaai die N10, noord-noordwes vir 59&nbsp;km, reguit, tot by Groblershoop. Die N10 volg dan die suidelike oewer van die Oranjerivier vir 114&nbsp;km tot Upington. So ongeveer 20&nbsp;km na Groblershoop kruis die N10 die Sishen-Saldanha Spoorlyn. In Upington word die N14 gekruis. Upington is ’n bekende oornag sentrum vir die reisiger. Vanaf Upington golf die N10 oor die sanduine, feitlik oos, vir 134&nbsp;km, tot by Nakop, die grenspos met Namibië. Halfpad word die Moloporivier gekruis. By Nakop eindig die N10, in Namibië word die pad die B3 genoem.

## Verwysings 
## Sien ook 
* Nasionale paaie in Suid-Afrika

## Eksterne skakels 
* Suid-Afrikaanse Nasionale Padagentskap
* Shell Inligtingsblad
N4 (Suid-Afrika)

[duimnael|'n Padbord naby [Witbank waarsku teen motorkapers.]]
[duimnael|Die N4 by [Sun City, Noordwes|Sun City.]]
duimnael|Doornpoort-tolhek op die N4

Die **N4** is een van die nasionale paaie in Suid-Afrika. Die pad verbind Lobatse, Botswana met Ressano Garcia, Mosambiek. Die N4 gaan deur drie provinsies, Noordwes, Gauteng en Mpumalanga. 

## Noordwes 
Die N4 begin by die Skilpadshek grenspos op die grens tussen Suid-Afrika en Botswana. Aan die Botswanakant gaan die pad na Lobatse waar dit aansluit by die A1 en A2 nasionale paaie van Botswana. Vanaf die grens hou die pad suidoos vir 53&nbsp;km tot by Zeerust. Die pad kruis die Klein-Maricorivier en na 36&nbsp;km is die reisiger in Groot Marico. Nou word die Groot-Maricorivier gekruis en 31&nbsp;km verder is Swartruggens. Rustenburg is 60&nbsp;km verder. Die N4 is nou ’n snelweg wat om Rustenburg gaan. Net voor Rustenburg is die afdraai na Sun City. Vanaf Rustenburg hou die N4 noord van die Magaliesberg in ’n oostelike rigting. Na ongeveer 60&nbsp;km word die Krokodilrivier gekruis. Die afrit na Brits en die Hartbeespoortdam is ook hier geleë. Sowat 30&nbsp;km verder word by die afdraai na Ga-Rankuwa verby gery en Gauteng binnegegaan.

## Gauteng 
Die N4 is nou ’n snelweg en gaan suid verby die Bon Accorddam tot waar dit suidwaarts met die N1 nasionale pad saamsmelt. Na ongeveer 10&nbsp;km skei die N4 vanaf die N1 en gaan ooswaarts. Die snelweg hou verby Bronkhorstspruit en gaan dan Mpumalanga binne.

## Mpumalanga 
Die N4 hou oos, steeds ’n snelweg en gaan deur Witbank (eMalahleni). Net na Witbank sluit die N12 nasionale pad by die N4 aan. Na ongeveer 30&nbsp;km word die N11 nasionale pad gekruis. Dit is ook die afdraai na Middelburg. Na ’n verdere 66&nbsp;km gaan die N4 verby die Belfast afrit en die pad is bykans 2&nbsp;000&nbsp;m bo seevlak. Net hierna begin die N4 daal en kronkel tot by Machadodorp. Buite Machadodorp draai die Schoemanskloofpad af terwyl die N4 parallel met die Elandsrivier hou. Die pad gaan deur Waterval-Boven en verby die bekende N.Z.A.S.M.-tonnel. Dertig 30&nbsp;km voor Nelspruit sluit die Schoemanskloofpad weer by die N4 aan. Die N4 gaan dan deur die Montrosepas en dan na Nelspruit. Die N4 is ’n verbypad by Nelspruit. Ongeveer 140&nbsp;km verder gaan die N4 eers deur Malalane en dan verby Komatipoort tot by die Lebombo grenspos. Aan die Mosambiekkant is die N4 bekend as die EN4 hoofweg.

## Tolplaza’s 
Daar is vier tolhekke op die oostelike N4-roete. Die toltariewe word elke jaar hersien. Vanaf 1 Maart 2020 in die rigting Pretoria na Komatipoort is die tolfooi vir Klas 1-voertuie (ligte motors) en Klas 4-voertuie (vragwaens met 5 of meer asse)
* Diamond Hill Plaza – R39,00 / R168,00
* Middelburg Plaza – R64,00 / R277,00
* Machadodorp Plaza – R96,00 / R554,00
* Nkomazi Plaza – R73,00 / R308,00

Totale tolkoste vir ’n motor is dus R272,00 en vir ’n swaar vragmotor R1307,00 (vir een rigting).

## Sien ook 
* Nasionale paaie in Suid-Afrika
* Trans-Kalahari-Grootpad

## Verwysings 
## Eksterne skakels 
* Suid-Afrikaanse Nasionale Padagentskap
* Shell Inligtingsblad
N9 (Suid-Afrika)

[duimnael|Die N9 tussen [George en Oudtshoorn]]
[duimnael|Die N9 tussen [Aberdeen, Oos-Kaap|Aberdeen en Willowmore]]

Die **N9** is een van die nasionale paaie in Suid-Afrika. Die pad verbind George, Wes-Kaap met Colesberg. Die N9 loop min of meer noordoos/suidwes afhangend in watter rigting gereis word.

## Begin van N9 Nasionale pad: Klein Karoo 
Gesien van George begin die N9 as ’n afdraai uit die N12 net na die Outeniekwapas. Vir die eerste 70&nbsp;km hou die pad oos alvorens dit noordoos draai, verby die Kammanassieberge aan die linkerkant, oor die Potjiebergpas gaan en as ’n verbypad verby Uniondale gaan. Die pad gaan verder en net voor Gwarriepoort word die Oos-Kaap betree, dan volg Buyspoort. Ongeveer 10&nbsp;km voor Willowmore draai die R332 provinsiale pad, wat deur die Baviaanskloof gaan, af. Die pad is weereens ’n verbypad by Willowmore. Vir die volgende 19&nbsp;km kronkel die pad deur Perdepoort, gaan onderdeur die Beervleidam verby, dus oor die Gamtoosrivier en betree die Groot Karoo.

## Groot-Karoo 
In die Groot-Karoo is die volgende 70&nbsp;km lank en reguit alvorens die pad weer as ’n verbypad om Aberdeen gaan. Die volgende 55&nbsp;km na Graaff-Reinet is plat en reguit. Die N9 gaan deur Graaff-Reinet en die Kamdeboo Nasionale Park. Hier kan die reisiger gerus afpak; die dorp bied vele besienswaardighede met ’n lang geskiedenis. Tegnies is die reisiger nou in die Kamdeboo.

## Noord van Graaff-Reinet 
Die pad hou noordoos, en klim geleidelik. Na ongeveer 30&nbsp;km gaan die pad deur Naudebergpas en dan deur die Lootsbergpas in die Sneeuberge. Laasgenoemde pas is berug vir die feit dat dit gereeld in die winter toesneeu. Net voor die N9 Middelburg bereik, sluit die N10 by die N9 aan. Dan is die reisiger by Middelburg; weereens ’n verbypad.

## Middelburg en verder 
Agtien kilometer na Middelburg skei die N10 en die N9 – net voor Carlton Hoogtes. Die N10 gaan noordwes en die N9 hou noordwaarts en gaan die Noord-Kaap binne. Nog 18&nbsp;km verder en die N9 hou verby Noupoort en sluit 55&nbsp;km later by die N1 aan. Dit gebeur ongeveer 1&nbsp;km voor Colesberg. Die N9 het nou sy einde bereik.

## Spook van Uniondale 
Die pad is bekend vir die legende van die Uniondale-spook. ’n Jong verloofde meisie, Marie Charlotte Roux is op die Paassondag van 1968 in ’n motorongeluk 20&nbsp;km buite Uniondale oorlede. Verskeie bestuurders het haar vanaf 1973 langs die pad sien ryloop en haar ’n saamrygeleentheid aangebied. Na ’n paar kilometer het sy skril gelag en dan skielik uit die voertuig verdwyn.

## Sien ook 
* Nasionale paaie in Suid-Afrika
**Die spook van Uniondale*, rolprent oor die legende van die Uniondale-spook

## Verwysings 
## Eksterne skakels 
* Suid-Afrikaanse Nasionale Padagentskap
* Shell Inligtingsblad
N17 (Suid-Afrika)

Die **N17** is een van die nasionale paaie in Suid-Afrika. Die pad verbind Johannesburg, Gauteng, met Mbabane, eSwatini, via die Oshoekgrenspos. 

## Gauteng 
Die N17 begin naby Wemmerpan, suid van City Deep. Die pad gaan suidoos en later oos tot dit onder deur die N12 nasionale pad gaan. Dit kruis dan die N3 nasionale pad by die Germiston/Randse Lughawe Wissellaar. Nou gaan die N17 verder oos en gaan suid van Germiston, Brakpan en Springs verby. Die N17 hou steeds oos verby Devon en gaan dan Mpumalanga binne.

## Mpumalanga 
Nou gaan die pad verby Leandra tot in Kinross. Die N17 hou steeds oos, verby Secunda en Trichardt tot in Bethal. Na ’n verdere 55&nbsp;km bereik die N17 die dorp Ermelo. Hier kruis die pad die N11 nasionale pad en die beginpunt van die N2 nasionale pad. Die N17 swaai nou noordoos, kruis die Vaalrivier, amper by sy oorsprong, en gaan deur Chrissiesmeer. Warburton is 24&nbsp;km verder oos en Lochiel 36&nbsp;km verder. Hiervandaan is dit ongeveer 25&nbsp;km tot by die Oshoekgrenspos.

## Sien ook 
* Nasionale paaie in Suid-Afrika

## Verwysings 
## Eksterne skakels 
* Suid-Afrikaanse Nasionale Padagentskap
* Shell Inligtingsblad
Laura Chinchilla

**Laura Chinchilla Miranda** (* 28 Maart 1959 in San José) is 'n Costa Ricaanse politoloog wat op 8 Mei 2010 as staatspresident van dié Sentraal-Amerikaanse land en opvolger van Óscar Arias ingesweer is. Sy is die eerste vrou wat hierdie amp beklee het en is op 8 Mei 2014 opgevolg deur Luis Guillermo Solís.

Laura Chinchilla is die dogter van Rafael Ángel Chinchilla Fallas wat tussen 1972 en 1987 as kontroleur en ouditeur-generaal van Costa Rica gedien het, en Emilce Miranda Castillo. Sy het politieke wetenskappe aan die Universiteit van Costa Rica gestudeer en 'n meestersgraad in openbare politiek aan die Georgetown-universiteit behaal.

Sy het haar politieke loopbaan as raadgewer vir regtelike en veiligheidsake in Latyns-Amerika en Afrika in verskillende internasionale organisasies begin. Sy was daarnaas spreker van 'n reeks internasionale forums vir openbare veiligheid en polisiekwessies. Tussen 1994 en 1996 het sy die amp van viseminister van justisie en tussen 1996 en 1998 dié van minister van openbare veiligheid beklee.

Ná die oorwinning van die PLN in die presidensiële verkiesing van 2006 is Laura Chinchilla as eerste visepresident in die kabinet van president Óscar Arias benoem. Sy het in dié amp tot en met 8 Oktober 2008 waargeneem en daarna as kandidaat van haar party aan die verkiesingsveldtog vir die presidensiële verkiesing van 2010 deelgeneem. Sy het 47 persent van die uitgebragte stemme gekry, teenoor 'n stemaandeel van slegs 25 persent vir die linkse kandidaat Ottón Solís.

Laura Chinchilla is getrou en het 'n seun.

## Eksterne skakels
N18 (Suid-Afrika)

Die **N18** is een van die nasionale paaie in Suid-Afrika. Die pad verbind Warrenton, Noord-Kaap, met die grenspos Ramatlabama, Noordwes. 

## Noord-Kaap 
Die N18 begin by Warrenton, hou noord-noordwes en 23&nbsp;km later loop die pad deur Jan Kempdorp. Nog 16&nbsp;km verder is Hartswater. Nog 25&nbsp;km verder is Taung en die Hartsrivier word gekruis en die reisiger is nou in die Noordwes.

## Noordwes 
Die N18 hou noord en 69&nbsp;km verder is Vryburg. Hier word die N14 gekruis. Die pad hou nou noord-noordoos, is reguit en 69&nbsp;km verder is Stella. Van Stella na die nedersetting Setlagole is 38&nbsp;km, die pad loop reguit noordoos. Mahikeng is 81&nbsp;km verder. Die N18 swaai nou bykans noordwaarts en 25&nbsp;km verder is die grenspos Ramatlabama. Aan die Botswanakant staan die pad bekend as die A1.

## Sien ook 
* Nasionale paaie in Suid-Afrika

## Verwysings 
## Eksterne skakels 
* Suid-Afrikaanse Nasionale Padagentskap
* Shell Inligtingsblad
Vaaldriehoek

duimnael|Kaart van die Vaaldriehoek-streek wat die geografiese afbakening toon.
Die **Vaaldriehoek** is 'n groot driehoekige industriële gebied in Suid-Afrika wat deur Vanderbijlpark, Vereeniging en Sasolburg gevorm word. 

As gevolg van die swaar nywerhede in en rondom die Vaaldriehoek is die gebied berug vir lugbesoedeling en respiratoriese siektes. Om hierdie rede word die gebied soms die "vuil-driehoek" genoem.

Nabygeleë is die Vaaldam, vanwaar die massiewe PWV-megalopool (Pretoria, Witwatersrand en die Vaaldriehoek) se water afkomstig is. Die PWV-gebied vorm die stedelike hart van die Gautengprovinsie. Witwatersrand is die naam van die Groter Johannesburg area en die goud-draende rif waar goud in 1886 ontdek is.

## Eksterne skakels 
*Inligting oor die vaaldriehoek
*Vaaldriehoek se besigheidsgids
Vryheidsoorlog

**Vryheidsoorlog** is 'n oorlog wat geveg word om vryheid van onderdrukking te bekom. Voorbeelde van bekende vryheidsoorloë sluit in:

Anglo-Boereoorloë:
* Eerste Vryheidsoorlog: 1880-1881
* Tweede Vryheidsoorlog: 1899-1902
Hoër Meisieskool Bloemhof

Die **Hoër Meisieskool Bloemhof** is 'n sekondêre Afrikaansmedium skool vir meisies geleë in Kochstraat, Stellenbosch.

Die skool is die oudste Afrikaansmedium-meisieshoërskool in Suid-Afrika en die enigste in Kaapland. Dit is gestig in 1874 deur ds JH Neethling, prof NJ Hofmeyr en prof J Murray en formeel geopen op 26 Januarie 1875. Aanvanklik is die naam "Bloemhof" slegs gekoppel aan die koshuis omdat daar volgens ds J H Neethling "**Bloeme vir die volk**" gekweek word, maar in 1879 is die naam ook amptelik oorgedra na die skool. Bloemhof was eers Engels, maar in 1925 is die voertaal na Afrikaans verander. Die skool is aanvanklik gehuisves in die sierlike gebou in Ryneveldstraat, wat vandag bekend staan as die Eben Donges-sentrum, met onder andere Neethlinghuis en Erfurthuis as koshuise. In 1960 is na die huidige perseel met die skoolgebou, koshuis en sportgronde verskuif, wat in die afgelope paar jaar groot aanbouings gesien het.

Bloemhof se vernaamste voederskool is die Laerskool Eikestad (oorkant die straat). Haar broerskool is Paul Roos Gimnasium ('n paar honderd meter straat af) en haar susterskool is Rhenish Girl's High (op die perseel langsaan). Dié drie skole vorm 'n "minikampus" met 'n paar gedeelde akademiese vakke en opvoeders.

Die skool is hoog in aanvraag en daar is tans oor die 700 studente van graad 8 tot 12. Bloemhof is bekend vir uitmuntende akademiese, kulturele en sportprestasies. Sporte soos atletiek, tennis, swem, waterpolo, sierswem, hokkie en netbal word aangebied. Daar is, o.a., 'n skool koor (Accelerando), orkes, koerant (Fidelis), debat span en verskeie komitees wat leerders by betrokke kan raak. Studente kan ook drama, kuns en musiek as vakke neem. Duits, Frans of Xhosa kan as 2de addisionele taal geneem word.

Bloemhof is gegrond op Christelike beginsels. Die waardes wat onder haar leerders aangemoedig word, is: respek, omgee, integriteit, werksetiek en afgerondheid. Die skoollese is Semper Fidelis (Altyd Getrou).

Voormalige studente van die skool behou kontak deur middel van die Bloemhofbond. Reünies vind gereeld plaas.

Franco Barnard was die heel eerste hoofdogter van die skool wat 'n ingenieursgraad by die Noordwes Universiteit (NWU) behaal het.

## Bekende alumni 
* Marlene Dumas (1953), 'n Suid-Afrikaanse kunstenaar.
* Annie Hofmeyr, skrywer
Skool

[duimnael|'n Dorpsskool in [Soedan.]]
[duimnael|'n [Islam|Moslemskool in Gambië.]]

'n **Skool** is 'n instelling waar onderwys verskaf word. Onderwysers gee lesse en hou toesig oor die leerproses waartydens leerlinge geskool word. Vandag vereis meeste lande dat kinders vir 'n aantal jare skool bywoon, sodat hulle hulself beter kan bekwaam. Van die kundigheid wat in skole aangeleer word sluit in lees- en skryfvaardighede, basiese wiskunde en taalvaardighede.

Verpligte onderwys in Suid-Afrika begin met laerskool en eindig met hoërskool. Na hoërskool kan leerlinge wat daarvoor kwalifiseer verder by 'n tersiêre onderwysinstelling gaan studeer.

## Sien ook 
* Onderwys
* Leerling
* Kleuterskool, voorskoolse onderrig
* Laerskool, primêre onderrig
* Hoërskool, sekondêre onderrig
* Universiteit, tersiêre onderrig
Hoërskool Stellenbosch

**Hoërskool Stellenbosch** is 'n  sekondêre Afrikaanse hoërskool wat in Stellenbosch, Suid-Afrika geleë is. Die skool se bynaam is *Stellies*.

## Skoollied 
Die skool se skoollied is in 1977 deur mnr. JF Spies geskryf. Mnr HP van der Westhuizen het dit getoonset.

Die woorde lui as volg:

:''Stellenbosch, 'n skone tuiste*
:*en die luister van jou naam,*
:*anker ons aan jou verlede,*
:*bind ons tot 'n eenheid saam.*
:*Fier en hoog net soos die eike*
:*groei ons hier uit goeie grond,*
:*met die oog gelowig Boontoe*
:*toegerus en afgerond!*
:*SEMPER ALTIOR, ons leuse spoor ons*
:*teen die opdraand aan!*
:*Vastrap, Moedhou! Altyd hoër!*
:*Tot ons op die bergspits staan!''
Suid-Tarawa

**Suid-Tarawa** (Engels: *South Tarawa*) is die hoofstad en grootste stad van die eilandnasie Kiribati. Die stad het 'n bevolking van 50&nbsp;182 in 2010 gehad en het 'n oppervlakte van 15,76 km². Dit is in die suide van die atol Tarawa geleë. Omtrent die helfte van Kiribati se bevolking woon in Suid-Tarawa.
Love Parade

duimnael|Die amptelike kenteken van die *Love Parade*

Die **Love Parade** (in Duits dikwels ook gespel as **Loveparade** of **Love-Parade**) was 'n dansfees wat vanaf 1989 jaarliks (behalwe vir 2004, 2005 en 2009) plaasgevind het en met altesaam sowat twaalf miljoen besoekers sedert sy stigting die grootste dansfees ter wêreld was. Die fees is tussen 1989 en 2006 in Berlyn gehou en in 2007, 2008 en 2010 op verskeie plekke in die Ruhrgebied (deelstaat Noordryn-Wesfale).

Die 19de Love Parade op 24 Julie 2010 in Duisburg is deur 'n stormloop oorskadu waarin twintig mense dood en meer as 500 beseer is. Die ongeluk het wêreldwyd opslae gemaak. Die laaste organiseerder van die Love Parade, Rainer Schaller, het bekend gemaak dat daar in die toekoms geen Love Parade meer sal plaasvind nie.

## Geskiedenis 
duimnael|links|Besoekers by die Love Parade, 1989–2009
[duimnael|Love Parade 2006 by die *Siegessäule* in [Berlyn]]
[duimnael|Verhoog op die *Berliner Platz* tydens die Love Parade 2007 in [Essen, Duitsland|Essen]]
Die eerste Love Parade is in die somer van 1989 in Wes-Berlyn deur Matthias Roeingh (meer bekend onder sy kunstenaarsnaam Dr. Motte) in samewerking met sy vriendin Danielle de Picciotto in die lewe geroep. Die dansfees, waaraan aanvanklik net 150 mense deelgeneem het, het mettertyd tot 'n reusebyeenkoms van tegnomusiek-geesdriftiges gegroei en in 1999 sowat 1,5 miljoen besoekers gelok. Ná 'n onderbreking in 2004 en 2005 en die ontwikkeling van 'n nuwe konsep is die dansfees in 2006 weer met meer as een miljoen deelnemers in Berlyn gehou. Die volgende Love Parade sou op 7 Julie 2007 weereens in die Duitse hoofstad plaasvind, maar in Februarie is dit deur die organiseerder, die *Loveparade Berlin GmbH*, gekanselleer aangesien dit nog nie deur die Berlynse owerheid goedgekeur was nie.

Stede dwarsoor Europa het meegeding om Berlyn as gasheerstad te vervang, en op 15 Junie 2007 is bekend gemaak dat die Love Parade vir 'n tydperk van vyf jaar in die Ruhrgebied gehou sou word. Die volgende Love Parades het op 25 Augustus 2007 in Essen (1,2 miljoen besoekers), op 19 Julie 2008 in Dortmund (1,6 miljoen besoekers) en op 24 Julie 2010 in Duisburg (tussen 200&nbsp;000 en 1,4 miljoen besoekers) plaasgevind. In 2011 sou Gelsenkirchen die gasheerstad wees.

## Verwysings 
## Eksterne skakels 
*  Amptelike webwerf
African People's Convention

]]
Die '''African People's Convention** (**APC''') is 'n politieke party in Suid-Afrika.  Die party is op 4 September 2007 gestig deur die voormalige onderleier van die Pan Africanist Congress of Azania, Themba Godi, en die PAC se enigste twee provinsiale verteenwoordigers, Zingisa Mkabile (Oos-Kaap) en Malesela Ledwaba (Gauteng). Alhoewel die party albei provinsiale setels in die 2009 algemene verkiesing verloor het, het hy sy setel in die Nasionale Vergadering behou, en ook in 2014. Die party het egter sy nasionale vergadering setel in 2019 verloor. Die APC het aan die 2024 algemene verkiesing deelgeneem maar kon geen setels inpalm nie.

## Verkiesingsresultate 
### Nasionale verkiesings 
### Provinsiale verkiesings 
### Munisipale verkiesings 
## Sien ook 
* Lys van politieke partye in Suid-Afrika

## Verwysings 
## Eksterne skakels 
*  Amptelike webwerf
James Madison

**James Madison** (* 16 Maart 1751, † 28 Junie 1836) was 'n Amerikaanse politikus en politieke filosoof wat tussen 1809 en 1817 die amp van President van die Verenigde State beklee het; hy was die vierde president. Hy word daarnaas as een van die Stigtingsvaders van die Verenigde State beskou. Tydens sy ampstermyn het Louisiana (30 April 1812) en Indiana (11 Desember 1816) die 18de en 19de deelstate van die Verenigde State van Amerika geword.

Madison het die belangrikste bydrae tot die Amerikaanse grondwet gelewer sodat na hom dikwels as die "Vader van die Grondwet" verwys word. In 1788 het hy meer as 'n derde van die *Federalist Papers* geskryf, 'n invloedryke kommentaar op die Amerikaanse grondwet.

Madison was die eerste president wat tot verteenwoordiger van die Amerikaanse Kongres verkies is. Hy was 'n leier in die 1ste Kongres van die Verenigde State waar hy talle basiese wette ontwerp het en ook verantwoordelik was vir die eerste tien wysigings van die grondwet (wat na bewering op Virginië se Verklaring van Menseregte gebaseer was). Derhalwe staan hy ook bekend as die "Vader van die *Bill of Rights*". As 'n politieke teoretikus het hy veral die oortuiging aangehang dat die nuwe republiek die regte van individue deur middel van wigte en teenwigte (*checks and balances*) teen 'n moontlike tirannie van die meerderheid moes beskerm.

As 'n leier in die Huis van Verteenwoordigers (*House of Representatives*) het Madison by die organisering van die nuwe federale regering nou saamgewerk met George Washington.